b'\n_START_ARTICLE_\nAversas\n_START_PARAGRAPH_\nAversas ir jo antonimas reversas rei\xc5\xa1kia dvi monetos ar kokio kito dvipusio daikto (pvz., v\xc4\x97liavos, medalio) puses. Averse vaizduojamas valdovo atvaizdas, valstyb\xc4\x97s herbas ar kokia kita emblema. Reverse paprastai yra koks nors \xc4\xafra\xc5\xa1as._NEWLINE_Senov\xc4\x97s Graikijos monarch\xc5\xb3 monetose vienoje pus\xc4\x97je buvo vaizduojamas dievas arba deiv\xc4\x97 ir \xc5\xa1i pus\xc4\x97 vadinta aversu, tuo tarpu reverse buvo ma\xc5\xbeesnis karaliaus portretas. Daugelyje respublik\xc5\xb3, pvz., At\xc4\x97n\xc5\xb3 ar Korinto, vienoje monetos pus\xc4\x97je buvo vaizduojamas valstyb\xc4\x97s simbolis, kartais deiv\xc4\x97, ir \xc5\xa1i pus\xc4\x97 laikyta aversu._NEWLINE_Situacija pasikeit\xc4\x97 nuo Aleksandro Did\xc5\xbeiojo monet\xc5\xb3, kurios buvo kalamos ir ilgai po jo mirties. U\xc5\xbekariav\xc4\x99s Egipt\xc4\x85 Aleksandras nurod\xc4\x97 savo atvaizd\xc4\x85 kalti averse kaip dievo - karaliaus, i\xc5\xa1 dalies taip tik\xc4\x97damasis u\xc5\xbesitikrinti egiptie\xc4\x8di\xc5\xb3 i\xc5\xa1tikimyb\xc4\x99, kurie savo ankstesnius valdovus faraonus laik\xc4\x97 dievais. V\xc4\x97lesni\xc5\xb3 helenistini\xc5\xb3 dinastij\xc5\xb3 valdovai taip pat kaldino savo portretus averse._NEWLINE_Situacija v\xc4\x97l pasikeit\xc4\x97 Bizantijoje, kur Kristaus portretas vaizduotas averse, o ma\xc5\xbeesnis imperatoriaus portretas - reverse. \xc5\xa0io auksini\xc5\xb3 monet\xc5\xb3 stiliaus \xc4\xafvedimas Justiniano II-ojo laikais nuo 695 m. paskatino Islamo Kalifato kalif\xc4\x85 Abd al-Malik, kuris anks\xc4\x8diau kopijavo Bizantijos monet\xc5\xb3 dizain\xc4\x85 pakeisdamas krik\xc5\xa1\xc4\x8dioni\xc5\xa1kuosius simbolius islami\xc5\xa1kais, sukurti atskir\xc4\x85 islami\xc5\xa1k\xc4\x85 monet\xc5\xb3 tip\xc4\x85, kuriose ant abiej\xc5\xb3 monetos pusi\xc5\xb3 buvo tik u\xc5\xbera\xc5\xa1ai. Tokio tipo monetos musulmoni\xc5\xa1kuose kra\xc5\xa1tuose kaldintos iki pat moderni\xc5\xb3j\xc5\xb3 laik\xc5\xb3._NEWLINE_Vakar\xc5\xb3 monarchijose, sekant helenistine ir Romos imperijos tradicija, ant vienos monetos pus\xc4\x97s buvo vaizduojamas valdovo portretas; \xc5\xa1i pus\xc4\x97 buvo laikoma aversu.'